Tlačová správa	

V Bratislave	Na okamžité uverejnenie	Vybavuje:	Telefónne číslo:	
23.11.2018		Dušana Blašková	02/69 20 34 20	

Dni Mateja Hrebendu 2018
Na počesť výnimočného národovca, hymnológa, distribútora kalendárov a kníh, autora príležitostných veršov a milovníka literatúry, ktorý celý svoj život zasvätil šíreniu národného povedomia, bol v roku 1988 Ministerstvom kultúry a vtedajším Zväzom invalidov prijatý zakladajúci dokument celonárodnej súťažnej prehliadky, ktorá umožňuje nevidiacim a slabozrakým nájsť si svoje miesto v kultúre a zakotviť v nej.
V dňoch 23. – 25. novembra sa pod záštitou Ministerstva kultúry SR a v spolupráci s Národným osvetovým centrom, Slovenskou knižnicou pre nevidiacich Mateja Hrebendu v Levoči a Mestskou knižnicou v Bratislave uskutoční už 19. ročník umeleckej prezentácie recitátorov a literárnych tvorcov so zrakovým postihnutím Dni Mateja Hrebendu 2018. O uznanie poroty sa budú uchádzať nevidiaci a slabozrakí zo všetkých kútov Slovenska a všetkých vekových kategórií – od žiakov I. stupňa ZŠ až po seniorov. Odborným okom a uchom bude na prednes poézie, prózy a hlasového divadla dohliadať Jaroslava Čajková, literárne práce zhodnotia Jozef Lapšanský, Štefan Šimko, Ján Petrík a Daniela Dubivská. Súčasťou podujatia budú tvorivé dielne, seminár k autorskej tvorbe, ale čaká nás aj zaujímavý sprievodný program. Únia nevidiacich a slabozrakých Slovenska organizuje tieto hody umeleckého slova každé dva roky ako oslavu Dňa nevidiacich – narodenia Valentina Haüya, francúzskeho priekopníka systematického vzdelávania nevidiacich, ktorý v roku 1784 založil v Paríži prvú školu pre nevidiacich, kde neskôr získal vzdelanie napríklad aj Louis Braille.
Podujatie je realizované s finančnou podporou Ministerstva kultúry Slovenskej republiky.

Partneri:
IPOS Slovakia, s.r.o.
Martinus, s. r. o.
Mestská knižnica Bratislava
Národné osvetové centrum
Philips
REGIONPRESS, s. r. o.
Slovenská knižnica pre nevidiacich Mateja Hrebendu

Únia nevidiacich a slabozrakých Slovenska je občianske združenie, ktorého členmi sú nevidiaci a slabozrakí ľudia, ich priaznivci, priatelia a rodičia. V súčasnosti má viac ako 4 000 členov združených v 62 základných organizáciách. Svoje služby, poradenstvo a aktivity poskytuje ľuďom so zrakovým postihnutím v každom kraji Slovenska bezplatne. Únia nevidiacich a slabozrakých Slovenska vznikla v roku 1990. 

Kontakt:
Dušana Blašková, metodička rozvoja spolkovej činnosti ÚNSS 
Tel.: 02/69 20 34 30, 0911 469 653
e-mail: dusana.blaskova@unss.sk
www.unss.sk